title: Guixa
text: Guixas u guixons (presumptament, d'o latín <*(PETRA) AQUILEA u <*AQUILEONE, «aliguenyo», «con forma pareixida a o pizco d'una alica») son os nombres populars que reciben as simients comestibles d'as guixeras, una d'as diferents especies de plantas fabacias concabidas en o chenero Lathyrus.
  
  En cheneral, son legumbres bordes (no cautivadas), bastas, que amenistan una cocción mas larga que as simients d'as atras leguminosas domesticas pa fer-las aprofitables; razón por a qual no son guaire consumidas en l'actualidat. Manimenos, en o pasau y muit especialment en os periodos de carestía, han suposau un recurso alimenticio adicional a es productos de l'agricultura y se'n ha consumiu extensament en muitos puestos d'a cheografía iberica.
  
  En l'actualidat, l'uso principal que se les gosa dar ye de complementar l'alimentación d'o bestiar domestico (especialment o vacumen) apaixentau con feno.
  
  Muita chent as entivoca con as arvellas, unsatros legumbres silvestres con os quals son estretament emparentadas.
  
  Fitonimia 
  
  En Aragón, a parola patrimonial con a qual se as denominaba, mayoritariament, yera guixas. Manimenos, ista forma (con o soniu [ʃ], un d'es sonius que os parlants primero sustituyen en o proceso d'abandono lingüistico) se troba en l'actualidat relicta en nuclios d'o Pireneu y pre-Pireneu de Uesca, y ha estau sustituida  con a forma foneticament castellanizada «guija» en a mas gran parte d'o territorio. En estudeos realizaus en a zaguer decada, Rafel Vidaller no l'ha puesto documentar como guixa, con [ʃ], sique en a villas d'Ansó (Chacetania), Salas Altas (Semontano de Balbastro) y Torres de l'Obispo (en a Baixa Ribagorza occidental), a os quals s'habría d'adhibir as localidatz de Chistén (por F. Romanos y F. Blas -2007-) y Tella (Ch. Lozano -2010-), mientres que sabemos por belatros autors que a parola yera habitual en buena cosa de l'Alto Aragón en decadas anteriors.
  
  Un caso exemplar sobre a castellanización d'ista voz ca'pa «guija» se puede trobar en a Buerda (Sobrarbe), a on que a forma con x ye de tot desusada en l'actualidat (como quasi todas as parolas en a suya forma con x, por l'atra man), pero encara ye posible trobar-ie ancianos que a recuerdan, y s'agosan a situar a suya perda/sustitución en os anyos 1950 u 1960, aproximadament. En iste lugar i ha una anecdota, conoixida de totz os vecins, relacionada precisament con ista parola; en zaguerías d'os anyos 1970 u principios d'es 80, treballaba en a localidat un pastor, qui yera natural de Tella y ya no vive, que diz que la emplegó una vegada en una situación en publico muit recordada (en chunto con a parola "alica", forma tellana de o que en a Buerda a par d'alavetz s'acceptaba millor como "aliga"), y causó con ello la risa de tot l'auditorio.
  
  Se veiga tamién 
  
  Arvella
  Legumbre
  Ferraina
  
  Referencias 
  
  Lathyrus
  Legumbres
  Fitonimia